Gediminas Kviklys

Gediminas Kviklys (g. 1946 m. balandžio 7 d. Vilniuje) – Lietuvos vargonininkas, klavesinininkas, pedagogas.

 Biografija 
Tėvas Vladas Kviklys. Baigė Lietuvos konservatoriją: 1969 m. Stasio Vainiūno fortepijono, 1973 m. Leopoldo Digrio vargonų klases. 1986–1987 m. stažavo Prahos muzikos akademijoje pas Zuzana Ružičkovą. Tobulinosi tarptautiniuose meistriškumo kursuose Prahoje, Ciuriche, Milštate (Austrija), Leufstebruche (Švedija).

Nuo 1967 m. dėsto Čiurlionio menų mokykloje, nuo 1988 m. – dar ir Lietuvos konservatorijoje (nuo 2004 m. Lietuvos muzikos ir teatro akademija), nuo 1995 m. Vargonų ir klavesino katedros vedėjas. Nuo 1982 m. kamerinės muzikos ansamblio „Musica humana“ klavesinininkas.Gediminas Kviklys (vargonai, klavesinas) 

Surengė daugiau kaip 1000 solinių vargonų muzikos koncertų. Gastroliavo Vokietijoje, JAV, Šveicarijoje, Italijoje, Danijoje, Švedijoje, Čekijoje. Repertuarą sudaro įvairių epochų ir stilių muzika. Suredagavo lietuvių kompozitorių (Juozo Gruodžio, Vinco Bacevičiaus, Česlovo Sasnausko) kūrinių vargonams, aranžavo įvairių šalių kompozitorių kūrinių kameriniams ansambliams.

 Bibliografija 
 Gydytojas Vladas Kviklys. – Vilnius: Įvaizdžio pasaulis, 2008. – 64 p.: iliustr. – ISBN 978-9955-9368-9-3

 Šaltiniai 

Kategorija:Lietuvos vargonininkai
Kategorija:Lietuvos pianistai
Kategorija:Lietuvos pedagogai